กสิกรคาดส่งออกรถปีหน้าโต 8-12% แต่ยังห่วงศก. น้ำมัน บาทแข็ง ฉุด
โพสต์ทูเดย์-ศูนย์วิจัยกสิกรไทย คาด การส่งออกรถยนต์ปีหน้าโต 8-12% โดยเฉพาะ อีโคคาร์ มาแรงแซงกระบะ แต่หวั่นปัจจัยเสี่ยงฉุด ทั้งเศรษฐกิจโลก น้ำมันแพง และบาทแข็ง
14 ธ.ค. 2552

โพสต์ทูเดย์-ศูนย์วิจัยกสิกรไทย คาด การส่งออกรถยนต์ปีหน้าโต 8-12% โดยเฉพาะ อีโคคาร์ มาแรงแซงกระบะ แต่หวั่นปัจจัยเสี่ยงฉุด ทั้งเศรษฐกิจโลก น้ำมันแพง และบาทแข็ง
ศูนย์วิจัยกสิกรไทย รายงานภาวะการส่งออกรถยนต์ของไทยปี 2552 หดตัวลงเป็นครั้งแรก จากที่ขยายตัวสูงต่อเนื่องนับตั้งแต่ไทยเริ่มส่งออกรถยนต์ไปต่างประเทศในปี 2539 โดยมีสาเหตุหลักมาจากสภาพเศรษฐกิจโลกที่ชะลอตัวลงมาก นับตั้งแต่สหรัฐฯประสบวิกฤตการเงิน ส่งผลให้กิจกรรมการผลิตและการบริโภคในเกือบทุกภูมิภาคซบเซาลง รวมถึงอุตสาหกรรมรถยนต์ที่ประสบกับปัญหายอดขายหดตัวอย่างหนัก ซึ่งประเทศไทยก็ได้ลดกำลังการผลิตรถยนต์ต่อเนื่อง เพื่อให้สอดคล้องกับสภาพตลาด
อย่างไรก็ดี ศูนย์วิจัยกสิกรไทย คาดว่า ปริมาณการส่งออกรถยนต์ของไทยในปีหน้า จะอยู่ระหว่าง 5.75-5.95 แสนคัน ขยายตัว 8-12% จากปี 2552 ที่คาดว่าจะหดตัวแรงถึง 31% เนื่องจากทิศทางการฟื้นตัวของเศรษฐกิจโลกที่ส่งสัญญาณชัดเจนมากขึ้น โดยเฉพาะประเทศเศรษฐกิจใหม่ที่กลายเป็นตลาดที่มีความสำคัญสำหรับรถยนต์ไทย ประกอบกับบริษัทผู้ผลิตรถต้องการให้ไทยเป็นศูนย์กลางการผลิตรถยนต์เพื่อป้อนตลาดในภูมิภาค และการเปิดเสรีในภูมิภาคอาเซียนที่จะเริ่มมีผลบังคับใช้ในปีหน้า
นอกจากนี้ ค่ายรถบางค่ายในไทยมีกำหนดที่จะผลิตรถยนต์อีโคคาร์เข้าสู่ตลาดในปีหน้า และตั้งเป้าที่จะส่งออกในสัดส่วนที่ค่อนข้างสูง ประกอบกับตลาดมีแนวโน้มที่จะให้ความสนใจกับรถยนต์ขนาดเล็กประหยัดพลังงานมากขึ้น ทำให้แนวโน้มการส่งออกรถอีโคคาร์เติบโตได้
อย่างไรก็ดี อุตสาหกรรมรถยนต์ยังคงเผชิญกับผลกระทบจากปัจจัยเสี่ยงที่สำคัญ เช่น ทิศทางการฟื้นตัวของเศรษฐกิจโลก การแข็งค่าขึ้นของค่าเงินบาท แนวโน้มราคาสินค้าโภคภัณฑ์ เช่น ราคาน้ำมัน ซึ่งจะเป็นปัจจัยที่อาจจะยังคงฉุดรั้งการเติบโตของตลาดอยู่ ดังนั้นภาครัฐมีส่วนสำคัญที่จะช่วยรักษาความสามารถในการแข่งขัน และเพิ่มศักยภาพของอุตสาหกรรมรถยนต์ไทย ทั้งจากการดูแลเสถียรภาพค่าเงินบาท ช่วยเหลือผู้ประกอบการในกรณีที่ประเทศผู้นำเข้านำมาตรการต่างๆ ที่ไม่ใช่ภาษีมาใช้เพื่อกีดกันการนำเข้ารถยนต์จากไทย และให้ผลักดันโครงการรถอีโคคาร์ หรือโครงการรถประหยัดพลังงานอื่นๆ ซึ่งคาดว่าจะขึ้นมามีบทบาทในตลาดทดแทนการส่งออกรถกระบะ ซึ่งเป็นสินค้าส่งออกหลักเดิมของไทย
ส่วนผู้ประกอบการผลิตรถยนต์ ควรมุ่งเน้นเข้าหาตลาดศักยภาพ เช่น ตะวันออกกลาง ซึ่งมีการขยายตัวค่อนข้างดี เนื่องจากอาจได้รับประโยชน์จากรายได้ที่มีแนวโน้มเพิ่มสูงขึ้นจากการส่งออกสินค้าโภคภัณฑ์ซึ่งมีราคาสูงขึ้น เช่น น้ำมัน นอกจากนี้ควรใช้โอกาสที่กรอบอาฟตาจะมีผลบังคับใช้ปีหน้าหาช่องทางส่งออกไปยังประเทศเหล่านี้เพิ่มมากขึ้น
ขณะที่อุตสาหกรรมต่อเนื่อง เช่น บริษัทผู้ผลิตชิ้นส่วนไทยต้องมีการพัฒนาระดับมาตรฐานเทคโนโลยี รวมถึงบุคคลากร ให้มีความพร้อมเพื่อเตรียมรองรับตลาดรถยนต์รูปแบบใหม่ๆ เช่น รถยนต์นั่งขนาดเล็กอย่างอีโคคาร์ หรือรถประหยัดพลังงาน และเป็นมิตรกับสิ่งแวดล้อมอื่นๆ ซึ่งคาดว่าจะเป็นแนวโน้มการตลาดรถยนต์ในอนาคตอันใกล้นี้